
BIROULUI PERMANENT

AL 

CAMEREI DEPUTAŢILOR,
Vă înaintăm RAPORTUL COMUN asupra propunerii legislative pentru modificarea Legii nr. 95/2006 privind reforma în domeniul sănătăţii       (Pl-x 823/2010), trimisă Comisiei juridice, de disciplină şi imunităţi şi Comisiei pentru sănătate şi familie spre dezbatere , în fond, cu adresa Pl-x 823 din 29 noiembrie 2010.
În raport cu obiectul şi conţinutul său, propunerea legislativă face parte din categoria legilor organice.

                 PREŞEDINTE,                                    PREŞEDINTE,                   

                  Daniel BUDA                                     Rodica NASSAR       

RAPORT COMUN
asupra propunerii legislative pentru modificarea Legii nr. 95/2006 privind reforma în domeniul sănătăţii (Pl-x 823/2010)
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi, împreună cu Comisia pentru sănătate şi familie, au fost sesizate spre dezbatere în fond, cu propunerea legislativă pentru modificarea Legii nr. 95/2006 privind reforma în domeniul sănătăţii, trimisă cu adresa nr. Pl - x 823 din 29 noiembrie 2010, înregistrată la Comisia juridică sub nr. 31/1213 din 2 decembrie 2010 şi la Comisia pentru sănătate şi familie sub nr.382 din 2 decembrie 2010.
Potrivit prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din 24 noiembrie 2010.
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 994 din 28 iulie 2010.
Guvernul, prin punctul de vedere  transmis cu adresa nr. 2408 din 17 septembrie 2010, nu  susţine adoptarea acestei iniţiative legislative.
Ministerul Sănătăţii, prin punctul de vedere transmis cu nr.36347 din 15 iunie 2011, nu susţine adoptarea iniţiativei legislative.
Comisia pentru drepturile omului, culte şi problemele minorităţilor naţionale, a avizat favorabil iniţiativa legislativă, conform adresei nr. 25/780/15.12.2010.
Proiectul de Lege supus dezbaterii are ca obiect de reglementare modificarea Legii nr. 95/2006 privind reforma în domeniul sănătăţii, cu modificările şi completările ulterioare, în sensul că prelevarea de organe, ţesuturi şi celule de origine umană în scop terapeutic se poate efectua de la persoane majore în viaţă, având capacitate de exerciţiu deplină, după obţinerea consimţământului informat, scris, liber, prealabil şi expres al acestora.
Totodată, se preconizează că prelevarea de organe, ţesuturi şi celule de la donatori în viaţă, minori sau persoane majore lipsite de capacitate de exerciţiu, este interzisă.

În raport cu obiectul şi conţinutul reglementării, propunerea legislativă face parte din categoria legilor organice.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat iniţiativa legislativă în şedinţa din 24 mai 2011.
În urma dezbaterilor, membrii Comisiei juridice au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere al propunerii legislative pentru modificarea Legii nr. 95/2006 privind Reforma în domeniul sănătăţii.

La dezbateri au fost prezenţi 23 deputaţi din numărul total de 23 membri ai Comisiei juridice, de disciplină şi imunităţi. 

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei pentru sănătate şi familie au examinat iniţiativa legislativă în şedinţa din 15 iunie 2011.
În urma dezbaterilor, membrii Comisiei pentru sănătate şi familie au hotărât, cu majoritate de voturi, să propună plenului Camerei Deputaţilor, spre dezbatere şi adoptare, Raportul de respingere al propunerii legislative pentru modificarea Legii nr. 95/2006 privind Reforma în domeniul sănătăţii.

La dezbateri au fost prezenţi 17 deputaţi din numărul total de 16 membri ai Comisiei pentru sănătate şi familie. Din partea Ministerului Sănătăţii a participat domnul secretar de stat Cristian Anton Irimie.
În urma dezbaterilor, cele două comisii propun plenului Camerei Deputaţilor respingerea propunerii legislative pentru modificarea Legii nr. 95/2006 privind Reforma în domeniul sănătăţii. întrucât,  soluţia legislativă este reluată şi de dispoziţiile art. 68 din noul Cod civil – Legea nr. 287/2009, potrivit cărora “ Prelevarea şi transplantul de organe, ţesuturi şi celule de origine umană de la donatori în viaţă se fac exclusiv în cazurile şi condiţiile prevăzute de lege, cu acordul scris, liber, prealabil şi expres al acestora şi numai după ce au fost informaţi, în prealabil, asupra riscurilor intervenţiei. În toate cazurile, donatorul poate reveni asupra consimţământului dat, până la momentul prelevării. Se interzice prelevarea de organe, ţesuturi şi celule de origine umană de la minori, precum şi de la persoane aflate în viaţă, lipsite de discernământ din cauza unui handicap mintal, unei tulburări mintale grave sau dintr-un motiv similar, în afara cazurilor expres prevăzute de lege”.
                 PREŞEDINTE,                                          PREŞEDINTE, 
                   Daniel BUDA                                        Rodica NASSAR
                    SECRETAR,                                                SECRETAR,
         Gabriel ANDRONACHE                                      Ion BURNEI

Întocmit,

Iuliana Fuiorea-  Consilier parlamentar,                                                                                                                                                                       Livia Spînu - Consilier parlamentar,

Cristina Bologan – Consultant parlamentar

